Všeobecne záväzné nariadeniE 
obce NOVÝ SALAŠ
č. 1/2023

o výške príspevku zákonného zástupcu dieťaťa na čiastočnú úhradu nákladov v školských zariadeniach zriadených 
obcou Nový Salaš

Obecné zastupiteľstvo obce Nový Salaš v súlade s § 6 zákona č. 369/1990 Zb. o obecnom zriadení v znení neskorších predpisov, v zmysle §28, § 49, § 114 a § 140 zákona č. 245/2008 Z. z. o výchove a vzdelávaní (školský zákon) v znení neskorších predpisov a o zmene a doplnení niektorých zákonov a v zmysle § 6 zákona č. 596/2003 Z.z. o štátnej správe v školstve a o školskej samospráve a o zmene a doplnení niektorých zákonov v znení neskorších predpisov sa uznieslo na tomto  

všeobecne záväznom nariadení

Článok 1
Základné ustanovenia

1) Obec Nový Salaš je zriaďovateľom Materskej školy, Nový Salaš 83. 
2) Všeobecné záväzné nariadenie sa vydáva pre školské zariadenia, ktorých zriaďovateľom je obec Nový Salaš:
a) Materská škola
b) Školská jedáleň 

3) Toto všeobecne záväzné nariadenie (ďalej len „VZN“) určuje:
a) výšku príspevku zákonného zástupcu na čiastočnú úhradu výdavkov za pobyt dieťaťa v materskej škole, 
b) príspevok, ktorý uhrádza zákonný zástupca dieťaťa v školskej jedálni vo výške nákladov na nákup potravín podľa vekových kategórií stravníkov a režijný príspevok. 

4) Výška príspevku zákonného zástupcu za pobyt dieťaťa v materskej škole sa určuje na mesiac a školský rok. Pri výpočte výšky príspevku sa neprihliada na kalendárne dni neprítomnosti dieťaťa, štátne sviatky, školské voľná a školské prázdniny, ktoré sú v termíne od 1.9. do 30.6. školského roka. 

5) Výška príspevku zákonného zástupcu za stravu je určená na deň. Pri vyúčtovaní poplatku sa postupuje nasledovne: počet prihlásených dní na stravu x sadzba príspevku. 
Článok 2 
Materská škola

1) Obec Nový Salaš   u r č u j e   v zmysle § 28 školského zákona výšku mesačného príspevku  za pobyt dieťaťa v materskej škole sumou 10,-  €/mesiac, 

2) Príspevok podľa ods. 1) sa v materskej škole v súlade s § 28 ods. 7 a 8 školského zákona neuhrádza za dieťa: 
a) ktoré má jeden rok pred plnením povinnej školskej dochádzky, 
b) ak zákonný zástupca žiaka o to písomne požiada zriaďovateľa materskej školy a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi, 
c) ktoré je umiestnené v zariadení na základe rozhodnutia súdu, 
d) ktoré má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom, 
e) ktoré nedochádzalo do materskej školy v čase školských prázdnin alebo bola prerušená prevádzka materskej školy zapríčinená zriaďovateľom alebo inými závažnými dôvodmi na viac ako 30 po sebe nasledujúcich kalendárnych dní.

Článok  3 
Školská jedáleň

1) Obec Nový Salaš    u r č u j e   v súlade s § 140 ods. 9 a 10 školského zákona výšku príspevku na čiastočnú úhradu nákladov v školskej jedálni. 

2) Zákonný zástupca dieťaťa alebo žiaka uhradí príspevok vo výške nákladov na nákup potravín na jedno jedlo a podľa vekových kategórií stravníkov v súlade s finančnými pásmami určenými Ministerstvom školstva, ktoré tvoria prílohu č. 1, predmetnému VZN. 

a) Finančné pásmo 3:
stravníci od 2 – 6 rokov (MŠ): 
-	desiata – 	0,40 eur
-	obed – 	1,00 eur
-	olovrant – 	0,30 eur
spolu ......	1,70 eur 

3) Obec Nový Salaš podľa ods. 8 a 9 § 140 a ods. 4 a 5 § 141 zákona č 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov zákonný zástupca dieťaťa uhrádza výšku finančného príspevku na úhradu režijných nákladov na školskú jedáleň počas celého roka:

1.	Príplatok ku strave:  1,- Eur / odobratý obed
2.	Príplatok k donáške stravy: 8,- Eur / mesačne
4) Príspevok na obed a iné jedlo neuhradí rodič za dieťa, ktoré spĺňa podmienky uvedené v § 4 ods. 3 zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny SR a zriaďovateľovi školskej jedálne bola v zmysle citovaného zákona poskytnutá dotácia. 
5) Veľkosť porcie jedla je daný vekovou kategóriou stravníka podľa zákonných výživových dávok. 

6) Veľkosť porcie dospelej osoby, t. j.: zamestnanca školského zariadenia v zriaďovateľskej pôsobnosti obce Nový Salaš ako i veľkosť porcie cudzieho stravníka je zhodná s normou stravníka vo veku 15 – 19 rokov. Školská jedáleň neposkytuje stravu v reštauračných normách. 

7) V zmysle zákona § 140 a § 141 školského zákona prispieva dospelá osoba na úplnú úhradu nákladov vo výške nákladov na nákup potravín a réžie. 
a)  pre zamestnancov Obce Nový Salaš je cena obedu s réžiou 5,00 Eur,
b) zamestnanec prispeje na obed sumou 1,29 €, zvyšnú časť tvoria príspevky zamestnávateľa (min 55 % príspevok zamestnávateľa, príspevok zamestnávateľa sociálny fond 0,96 eur),

Článok 4 
Úhrada príspevkov
1) Príspevok za pobyt dieťaťa v materskej škole zriadenej obcou, a na stravné je zákonný zástupca povinný uhradiť obci bezhotovostne (prevodom na účet) vopred, a to do 20. dňa v kalendárnom mesiaci. 
2) Bližšie podrobnosti spôsobu platenia môže zriaďovateľ alebo ním poverená zodpovedná osoba upraviť interným predpisom. Interný predpis musí byť riadne zverejnený na verejne prístupnom mieste v rámci školskej budovy a priestorov školskej jedálne a výdajnej školskej jedálne. 

Článok 5 
Záverečné ustanovenia

1.	Na tomto Všeobecne záväznom nariadení č. 1/2023 sa uznieslo Obecné zastupiteľstvo obce Nový Salaš  na svojom zasadnutí dňa 24.08.2023 uznesením č. 35/2023.
2.	Predmetné VZN je prístupné k nahliadnutiu po nadobudnutí účinnosti na Obecnom úrade v Novom Salaši a na internetovej stránke obce www.novysalas.sk.
3.	Toto VZN nadobúda účinnosť 01.09.2023
4.	Návrh tohto VZN bol zverejnený na pripomienkovanie na úradnej tabuli a internetovej stránke obce (www.novysalas.sk) 08.08.2023
5.	Doručené pripomienky: 0
6.	Dňom účinnosti tohto všeobecne záväzného nariadenia sa zrušuje Všeobecné záväzné nariadenie obce č. 2/2022 zo dňa 11.7.2022 o výške príspevku zákonného zástupcu dieťaťa na čiastočnú úhradu nákladov v školských zariadeniach zriadených obcou Nový Salaš. 

  Mgr. Martina Pachová
	starostka obce